મુનીર હદ્દાદ અને મુન્કિથ ફારૌન આવ્યા ત્યાં સુધીમાં ન્યાયખાતાના મંત્રી, રાષ્ટ્રીય સુરક્ષા અધિકારીઓ, સંસદસભ્યો અને મલિકી સરકારના ટોચના સલાહકારો આવી પહોંચ્યા હતાં. પરોઢિયે 5 વાગ્યે બે અમેરિકી હેલીકોપ્ટરમાં આ બધાં ગોઠવાયાં. પંદરેક મિનીટમાં તેઓ બગદાદ નજીક ખદીમિયા ખાતે, તૈગ્રિસ નદીને કાંઠે આવેલા ઈરાકી લશ્કરી થાણે પહોંચી ગયા. આ એ જ થાણું હતું કે જે પહેલા સદ્દામની લશ્કરી ગુપ્તચર શાખાનું વડું મથક હતું. અહીં જ સદ્દામ વિરોધીઓને ફાંસી અપાતી હતી.